జాతీయ పతాకాన్ని అగౌరవపరచిన వైద్యునికి మద్రాస్ హైకోర్టు వినూత్న శిక్షచెన్నై, సెప్టెంబరు 12 (ఆంధ్రజ్యోతి): పతాకావిష్కరణ సమయంలో ఫోన్లో మాట్లాడుతూ, జాతీయ జెండాని అగౌరవపరచిన ఓ ప్రభుత్వాసుపత్రి వైద్యుడికి మద్రాస్ హైకోర్టు వినూత్న శిక్ష విధించింది. వారంపాటు ప్రతిరోజూ జాతీయ పతాకాన్ని ఆవిష్కరించాలని ఆదేశించింది. వేలూరుజిల్లా ఆంబూరు ప్రభుత్వాస్పత్రి ఆవరణలో గత నెల 15న జరిగిన ఘటనే.. మద్రాసు హైకోర్టు ఈ ఉత్తర్వులు ఇవ్వడానికి కారణం అయింది. ఆ ఆస్పత్రిలో జరిగిన పంద్రాగస్టు వేడుకల్లో ఎమ్మెల్యే బాలసుబ్రమణ్యం పాల్గొని, జాతీయ జెండా ఆవిష్కరించారు. ఆ వెంటనే అందరూ జెండాకు వందనం చేస్తుండగా.. ఆస్పత్రి సూపరింటెండెంట్ డాక్టర్ కెనడీ మాత్రం మొబైల్లో మాట్లాడుతూ, కనిపించారు. దీన్నంతా వీడియోతీసిన ఓ యువకుడు.. ఆ మరునాడు పోలీసులకు ఫిర్యాదుచేశాడు. కేసు నమోదు కావడంతో, తనకు ముందస్తు బెయిల్ ఇవ్వాలంటూ డాక్టర్ కెనడీ మద్రాసు హైకోర్టులో పిటిషన్ దాఖలుచేశారు. జాతీయ పతాకం విషయంలో వైద్యుని తీరుపై కోర్టు మండిపడింది. మంగళవారం నుంచి వారం రోజులపాటు ఆస్పత్రి ఆవరణలో ఉదయం 10 గంటలకు జాతీయ జెండాను ఆవిష్కరించి, జెండా వందనం చేయాలని ఆదేశించింది. ఆయనకు బెయిల్ మంజూరు చేసింది. కోర్టు ఉత్తర్వుల మేరకు.. మంగళవారం ఆయన ఆస్పత్రి ఆవరణలో జెండా వందనం సమర్పించారు.
jaateeya pataakaanni agouravaparachina vaidyuniki madras hycortu vinuutna shikshachennai, septembaru 12 (aandhrajyoti): pataakaavishkarana samayamlo fonlo maatlaadutuu, jaateeya jendani agouravaparachina oo prabhutvaasupatri vaidyudiki madras hycortu vinuutna shiksha vidhinchindi. vaarampaatu pratiroju jaateeya pataakaanni aavishkarinchaalani aadesinchindi. velurujilla aambuuru prabhutvaaspatri aavaranalo gatha nela 15na jarigina ghatane.. madrasu hycortu ee uttarvulu ivvadaaniki kaaranam ayindi. aa aaspatrilo jarigina pandraagastu vedukallo emmelye balasubramanyam palgoni, jaateeya jenda aavishkarinchaaru. aa ventane andaruu jendaaku vandanam chestundagaa.. aaspatri superintendent dactor kenadi maatram mobaillo maatlaadutuu, kanipinchaaru. deennanta veediyotiisina oo yuvakudu.. aa marunadu polisulaku firyaduchesadu. kesu namodu kaavadamtho, tanaku mundastu beyil ivvaalantuu dactor kenadi madrasu hycortulo pitition daakhaluchesaaru. jaateeya pataakam vishayamlo vaidyuni teerupai kortu mandipadindi. mangalavaaram nunchi vaaram rojulapatu aaspatri aavaranalo udayam 10 gantalaku jaateeya jendaanu aavishkarinchi, jenda vandanam cheyalani aadesinchindi. aayanaku beyil manjuru chesindi. kortu uttarvula meraku.. mangalavaaram aayana aaspatri aavaranalo jenda vandanam samarpinchaaru.